जहाँसम्म प्रधानमन्त्री देउवाको प्रश्न छ, उनले राजीनामा गरून् वा नगरून् संविधानत: त्यसको कुनै अर्थ रहन्न । उनी अघिल्लो संसद्का प्रधानमन्त्री हुन् । प्रतिनिधिसभा निर्वाचनका लागि मनोनयन दर्ता भएको अघिल्लो संसद्को अवधि सकिएसँगै उनको प्रधानमन्त्रीय पदावधि पनि सकिएको छ । त्यसपछिको अवस्था काम चलाउ मात्र हो । उनलाई कुनै जानकारी नै नदिई संविधानको व्यवस्थाअनुसार राष्ट्रपतिले अर्कोलाई प्रधानमन्त्री नियुक्त गरे त्यसलाई अन्यथा भन्न मिल्दैन । तर यहाँ केही राजनीतिक शिष्टाचारका कुरा पनि आउँछन् । आफूले प्रतिनिधिसभाको उम्मेदवारी दर्ता गरेपछि वा मतदान गरेपछि राजीनामाको एउटा शिष्ट परम्परा बसाल्न सकिन्थ्यो । तर देउवा यहाँ चुकिसकेका छन् । तथापि वाम गठबन्धनले प्रधानमन्त्रीको टुंगो लगाएपछि उनलाई साथै लिएर देउवा राष्ट्रपतिसमक्ष जान सक्छन् । त्यसले आफ्नो बिदाइ र चुनावको जनादेशअनुसार नयाँ प्रधानमन्त्रीको प्रस्ताव गर्ने एउटा स्वस्थ एवं मर्यादित परम्परा थालनी गर्न सक्छ ।
